Næppe var radioprogrammet 'LOL DK', begyndt klokken fire minutter over ni i morges før radioværterne Christian Bonde og Mikkel Rosendal beklagede at deres program havde gjort nogen kede af det, fordi det var fyldt med især racistiske vittigheder.

»Vi kommer ikke uden om det. Medmindre man har boet under en sten det sidste døgn vil man vide at vores program har været genstand for en omfattende medieopmærksomhed«, indledte de deres program, som indeholder et indslag der hedder frit lejde.

Her har lytterne kunnet ringe ind og komme med alle de vittigheder, som bliver fortalt på arbejdspladsen i en ordentlig brandert eller i omklædningsrummet. De racistiske, de sexistiske, handikapvittighederne. Dem de stærke fortæller om de svage. Meningen var ifølge værterne ikke at nedgøre nogen eller lave et racistisk eller sexistisk program. Men sådan er der mange, der har opfattet det.